NUKLEARNA NESREĆA U ČERNOBILU

 Matija Krznar, 8. a

26. travanj 1986. g. trebao je biti jedan posve običan dan, kako za mene tako i za moju obitelj. Naime, do tog smo dana bili jedna posve obična, normalna obitelj sa svim svojim brigama, obavezama, poslovima i odgovornostima... Od toga dana, više nikad nećemo biti prosječna ukrajinska obitelj, već oni siroti ljudi iz Prypjata, 18 km daleko od puno poznatijeg Černobila, grada u kojem se zbio strašan događaj koji će obilježiti cijeli svijet i ostati povijesno upamćen.

80-te su godine Hladnog rata i utrke SAD-a i SSSR-a u naoružanju. Ta činjenica isto ne bi trebala utjecati na život prosječnog građanina, ali upravo je ona itekako važna za događaj koji će uslijediti. Zapravo, Černobil se možda ne bi ni dogodio da se dvije velesile nisu odlučile utrkivati u stvaranju što razornijeg oružja... Znanstvenik sam, zaposlen upravo u „Memorijalnoj nuklearnoj elektrani V. I. Lenjin“. Tog sam jutra mirno došao na posao, s kolegama raspravljajući o pokusima vezanim uz reaktor, a koje još nismo stigli izvesti. Naime, jedan nam je reaktor konstantno zadavao probleme, kadgod smo ga krenuli testirati, nestajalo bi struje pa smo odlučili testirati u noći, misleći da je to bolje, jer je u noći manja potreba građana za potrošnjom energije. Oh, kako smo bili u krivu. Naknadno sam saznao da je nuklearka je probleme s reaktorima imala već 1982. godine, ali je sve bilo zataškano. Jezgra se u reaktoru 1 bila djelomično otalila, ali javnost za to nikad nije saznala jer je reaktor 1 imao dobru zaštitnu konstrukciju, šteta je na vrijeme otklonjena i nuklearka je s radom nastavila dalje. Mene su kao inženjera u elektranu doveli tek 1985. tako da o eventualnim kvarovima nisam ništa znao. Trebao sam biti pojačanje za tim jer nije bilo dovoljno educiranog osoblja. Tek sam kod ponavljanja pokusa s reaktorom 4 saznao da su i reaktor 3 i 4 , zbog uštede na materijalu, izrađeni drugačije od reaktora 1 i 2. Mene i mog kolegu su doveli jer smo imali nešto više iskustva s podmornicama na nuklearni pogon, dok je glavni direktor zapravo bio školovan za upravljanje termoelektranama. Nitko od nas tog travanjskog jutra nije primijetio nikakvu čudnu aktivnost reaktora. Zapravo, sve se normalno odvijalo. Puno kasnije, nakon što je već bilo očito da nam slijedi katastrofa, komentirat ćemo da je pomoćno osoblje vjerojatno prebrzo smanjivalo izlaznu energiju reaktora, što će dovesti do prevelike količine pare u reaktoru koja će izazvati nekontroliranu reakciju, nagli rast tlaka u reaktoru i upravo će ona razoriti poklopac reaktora i proširiti radioaktivne čestice... Sve što je potom slijedilo, odvijalo se jako brzo i sve što smo mi pokušavali u nastojanju da spriječimo katastrofu čijih razmjera tada nismo bili svjesni, nije bilo dovoljno. Nakon što je odletio komad krova reaktora broj 4, došlo je do reakcije između kisika iz zraka s vrlo visokim temperaturama reaktora, uzrokujući takozvanu "grafitnu vatru" koja je najviše pridonijela širenju radioaktivnog oblaka na daljnja područja. Dvije stvari nam uopće nisu išle u korist – prva jest naša totalna nepripremljenost u slučaju bilo kakve nesreće, a druga neadekvatna oprema što je dovelo do mnoštva negativnih posljedica i naših krivih procjena jer smo morali brzo reagirati. U tim mi je trenucima kroz glavu prolazilo milijun stvari, ali tada još nisam mogao znati prave razmjere černobilske katastrofe. Najgroznije od svega je u tom trenutku bila i činjenica da ni mi, kao ni naši kolege nisu uvidjeli prave razmjere radijacije jer je glavni uređaj za mjerenje radijacije stradao u neposrednoj eksploziji. To je i razlog što su neki nezaštićeni radnici u tom prvom trenutku zadobili smrtonosne doze radijacije i to u samo nekoliko minuta. Naš je šef stoga, krivo procijenio da je reaktor ostao netaknut i ignorirao dokaze u obliku komadića grafita i goriva reaktora oko zgrade, jednako kao što je ignorirao i očitanja novog dozimetra radijacije koji je pokazivao povećani stupanj radijacije tvrdeći kako je riječ o neispravnom uređaju. Upravo je on, zajedno s posadom ostao do jutra nastojeći napumpati vodu u reaktor, a da pritom nitko od njih nije nosio zaštitno odijelo. Posljedica toga bila je smrt od posljedica radijacije cijele te posade u roku manjem od tri tjedna nakon nesreće. Žrtve radijacije osim neiskusne posade elektrane bili su i vatrogasci koji su gasili vatru koja je izbila kao posljedica eksplozije, a kojima nije rečeno da je riječ o eksploziji nuklearnog reaktora, te su oni mislili, a i postupali kao da je riječ o gašenju običnog požara izazvanog strujom. U pet sati ujutro vatrogasci su ugasili požar, no nažalost, većina njih zadobila je smrtonosne doze radijacije. Što je zatim učinila naša vlada? Sve je pokušala zataškati... Sljedećeg dana nije bilo nikakvih informacija o Černobilu. S druge strane, za to se vrijeme oblak radioaktivnih čestica širio ne samo Ukrajinom i Bjelorusijom, već i dalje, Europom. Čista sreća je spriječila puno veću katastrofu, jer je promjena zračnih strujanja radioaktivni oblak vrlo lako mogla prenijeti u mnogo naseljenija područja (zbog smjera vjetra nesreća je izbjegla sam grad Černobil). Šveđani su prvi primijetili veću količinu radijacije. Tek tada je naša vlada priznala da je došlo do nesreće, govoreći dosta nejasno i vrlo sažeto. Upravo je to razlog još većih i gorih posljedica ove nesreće. Da su informacije bile točne, trenutne i istinite, možda bi se ova katastrofa mogla koliko toliko umanjiti.

Naši su iza svih tih događaja formirali državni tim kojemu je zadaća bila istražiti kako je do ovoga svega došlo. Oni su na mjesto događaja stigli tek u večernjima satima dana nesreće. Dotad je već dvoje ljudi umrlo, a 52 poslano u bolnicu. Tek je u noćnim satima istog dana državni tim, videći prave razmjere nesreće, naredio hitnu evakuaciju grada Prypjata, koja je i započela 27. travnja u 14:00. Ukrcali su nas u 1100 autobusa. Smjeli smo ponijeti samo najosnovnije stvari i do pet sati popodne više od 50 000 stanovnika Prypjata je bilo evakuirano. Uvjeren sam da se reagiralo odmah, na licu mjesta i donijelo zaštitu za najizloženije (pogotovo na mjestu nesreće) te da se evakuacija sprovela odmah, a ne nakon duga 24 sata, situacija bi bila drugačija.

Vlada je na mjesto nesreće uputila tzv. likvidatore - ljude zadužene za sanaciju posljedica. Zbog velike količine upumpane vode, koja se nakupila ispod reaktora, prijetila je opasnost od nove eksplozije. Nuklearno gorivo zajedno s betonom i grafitom rastalilo se, zbog visoke temperature, u masu sličnu lavi i kretalo se prema nakupljenoj vodi. U slučaju kontakta s vodom, došlo bi do velike eksplozije. Likvidatori su srećom uspjeli spriječiti novu eksploziju, koja bi, uvjeren sam, usmrtila većinu ljudi tamo prisutnih, ali i izbacila nove količine radioaktivnih čestica u atmosferu ugrožavajući cijelu Europe i šire, ovisno o smjeru strujanja zračnih masa. Do 6. svibnja likvidatori su uspjeli svladati vatre Černobila. Nakon toga započela je gradnja zaštitnog sarkofaga koji je sagrađen do prosinca 1986. i u njemu se nalaze ostaci reaktora.

Mišljenja sam, da je odmah, čim se nesreća dogodila, trebalo obavijestiti odgovarajuće službe o tome. Upravo su zbog zataškavanja, ljudi bliži ovoj nesreći pretrpjeli mnogo veće posljedice koje su se mogle umanjiti da se reagiralo na vrijeme i pravilno. Naša je vlast reagirala tek kad je povećana radijacija izmjerena u Švedskoj, 1100 km od Černobila. Oblak radioaktivnih čestica za to se vrijeme proširio i zahvatio države: Ukrajinu, Bjelorusiju, Rusiju, Moldaviju, Rumunjsku, Grčku, europski dio Turske, Litvu, Švedsku, Finsku, Norvešku, Dansku, Austriju, Mađarsku, Češku, Slovačku, Poljsku, Sloveniju, Hrvatsku, Srbiju, Makedoniju, Bugarsku, Estoniju, Latviju, Švicarsku, Italiju, Njemačku, Nizozemsku, Belgiju, Francusku (s Korzikom), Ujedinjeno Kraljevstvo i Irsku. Najgore su prošli sjeverozapadna Ukrajina, južna Bjelorusija te dijelovi Rusije, gotovo 142 000 km2 najteže kontaminiranog teritorija.

Što reći nakon svega... Preživio sam, s manjim posljedicama... Bolujem od leukemije, kao i mnogi drugi... Mnogih mojih više nema... Posljedice ove strašne nesreće su zastrašujuće, nenadoknadive... Može li se nadoknaditi ijedan ljudski život? Noćima se pitam, jesmo li mogli nešto napraviti drugačije, nešto, bilo što, što bi spriječilo ovu katastrofu? Područje Černobila i danas je snažno zagađeno radijacijom, jedan od razloga jest i činjenica da je nuklearna elektrana imala mnogo više radioaktivnog goriva (180 tona!) nego atomske bombe s kraja Drugog svjetskog rata (par desetina kilograma). Nažalost, najgore za Černobil jest što se eksplozija dogodila na zemlji. Atomske bombe u Hirošimi i Nagasakiju aktivirane su u zraku, dok je u Černobilu radijacija zemlju pretvorila u radioaktivnu materiju i pitanje je može li se priroda od toga uopće ikad oporaviti...Ni dan danas nije poznat broj ljudi koji su umrli u danima i godinama nakon nesreće. UN je 2005. objavio izvješće o 4000 mrtvih od posljedica radijacije u Ukrajini, Rusiji i Bjelorusiji. Godinu poslije Greenpeace je objavio svoje izvješće u kojem je broj smrti od posljedica kontaminacije procijenio na zastrašujućih 100 000. Nakon nesreće četvrtog, preostala tri reaktora u Černobilu nastavila su raditi. Posljednji je ugašen 2000. godine pod pritiskom Zapada. Černobil mora svim ljudima biti opomena – činjenica jest da tehnologija zahtijeva sve više energije, ali za koju cijenu? Koliko vrijedi ljudski život, koliko vrijedi ova naša Zemlja, hoće li se ona ikad uspjeti oporaviti? Černobil će nam biti vječna opomena da i najmanja greška, najmanje nepoštivanje sigurnosne procedure, početne uštede na materijalu, mogu iza sebe ostaviti strašne, nenadoknadive posljedice koje ćemo nažalost, svi mi, kao i cijelo čovječanstvo još dugo, dugo osjećati. Ne ponovilo se!